b'\n_START_ARTICLE_\nLedelsesansvar\n_START_PARAGRAPH_\nLedelsesansvar er det erstatningsansvar, som en ledelse eller bestyrelse for en virksomhed (eks. et selskab) eller en organisation kan ifalde som f\xc3\xb8lge af de handlinger eller undladelser, der foretages i ledelsesgerningen._NEWLINE_Ledelsesansvar bliver oftest aktuelt, n\xc3\xa5r kreditorer (eksempelvis leverand\xc3\xb8rer eller banker) lider tab i forbindelse med en virksomhed eller en organisations konkurs. I s\xc3\xa5danne tilf\xc3\xa6lde vil kreditorerne til tider fors\xc3\xb8ge at g\xc3\xb8re ledelsen personligt ansvarlig for tabet for p\xc3\xa5 den m\xc3\xa5de at f\xc3\xa5 d\xc3\xa6kket deres tab._NEWLINE_Ansvaret er i udgangspunktet individuelt. Ledelsen (og/eller bestyrelsen) kan dog blive kollektivt ansvarlig ved f\xc3\xa6lles beslutninger (ved enstemmighed, eller ved flertalsbeslutninger, hvor der ikke angives, hvem der har v\xc3\xa6ret uenige). I s\xc3\xa5danne tilf\xc3\xa6lde kan der efter omst\xc3\xa6ndighederne p\xc3\xa5l\xc3\xa6gges et solidarisk ansvar. Ledelsesansvaret er personligt og ubegr\xc3\xa6nset og kan s\xc3\xa5ledes p\xc3\xa5l\xc3\xa6gges ogs\xc3\xa5, selv om der er tale om et selskab med begr\xc3\xa6nset ansvar (eks. et kapitalselskab) eller en forening._NEWLINE_Ansvarsgrundlaget for ledelsesansvaret er culpa, medmindre der i s\xc3\xa6rlig lovgivning findes et andet ansvarsgrundlag i s\xc3\xa6rlig lovgivning p\xc3\xa5 det p\xc3\xa5g\xc3\xa6ldende omr\xc3\xa5de. Derudover g\xc3\xa6lder de almindelige erstatningsbetingelser: tab, \xc3\xa5rsagssammenh\xc3\xa6ng og ad\xc3\xa6kvans (samt frav\xc3\xa6ret af ansvarsfritagende forhold)._NEWLINE_Betingelserne for at ifalde ledelsesansvar er som udgangspunkt uafh\xc3\xa6ngige af, hvilken organisation der er tale om. I praksis vil ansvaret, og ikke mindst risikoen, dog variere efter organisationens st\xc3\xb8rrelse og art. Det kan ogs\xc3\xa5 have betydning for vurderingen af, om der er handlet ansvarsp\xc3\xa5dragende.'